魏了翁
安大使生日
往年天压西南垂，妖氛内讧胡尘飞。
枭狐陆梁士扼腕，蜀山惨澹无光辉。
公以空弮婴乳虎，漠漠黄云暗平楚。
直将天理感人心，径斩贼头报明主。
露布东驰人啸呼，京师观者环储胥。
天颜有喜近臣贺，大官高爵来须臾。
中兴以来几变异，宗祏之存邵旒缀。
平江羽檄走凶雏，采石鳅舡戮狂猘。
至今勋名满华夷，与公鼎立书旗彝。
公方退然不自居，忧国之鬓纷如丝。
天之生公为社稷，南山不蹇石不泐。
原公蚤归相天子，赤舄晨朝容几几。